

ที่ มท 0810.7/ว  กรมส่งเสริมการปกครองท้องถิ่น

.ถนนนครราชสีมา เขตดุสิต กทม. 10300

พฤศจิกายน 2564

เรื่อง แนวทางในการปฏิบัติราชการตามหลักการบริหารกิจการบ้านเมืองที่ดี ตามข้อเสนอแนะของ  
เรื่อง คณะกรรมการกฤษฎีกา (คณะพิเศษ)

เรียน ผู้ว่าราชการจังหวัด ทุกจังหวัด

สิ่งที่ส่งมาด้วย สำเนาหนังสือกระทรวงมหาดไทย ที่ มท 0201.2/ว 6250

สิ่งที่ส่งมาด้วย ลงวันที่ 2 พฤศจิกายน 2564 จำนวน 1 ชุด

ด้วยกระทรวงมหาดไทยแจ้งว่า คณะรัฐมนตรีได้มีมติเมื่อวันที่ 12 ตุลาคม 2564 ตามความเห็นของคณะกรรมการกฤษฎีกา (คณะพิเศษ) เรื่อง การแต่งตั้งนายกสภาสถาบันการอาชีวศึกษา พร้อมข้อเสนอแนะเพื่อให้ส่วนราชการ รัฐวิสาหกิจ และหน่วยงานของรัฐใช้เป็นแนวทางในการปฏิบัติราชการตามหลักการบริหารกิจการบ้านเมืองที่ดี ดังนี้

1. รับทราบความเห็นของคณะกรรมการกฤษฎีกา (คณะพิเศษ) เรื่อง การแต่งตั้งนายกสภาสถาบันอาชีวศึกษา (เรื่องเสร็จที่ 1139/2564) ตามที่สำนักงานคณะกรรมการกฤษฎีกาเสนอ

2. เห็นชอบแนวทางในการปฏิบัติราชการตามหลักการบริหารกิจการบ้านเมืองที่ดีตามข้อเสนอแนะของคณะกรรมการกฤษฎีกา (คณะพิเศษ) และให้ส่วนราชการ รัฐวิสาหกิจ และหน่วยงานของรัฐถือปฏิบัติโดยเคร่งครัดต่อไป ดังนี้

(1) ในกรณีที่รัฐมนตรีพ้นจากตำแหน่ง ห้ามมิให้นำหนังสือราชการต้นเรื่องหรือสำเนาคู่ฉบับติดตัวไป และให้ส่งมอบหนังสือต้นเรื่องทุกเรื่องที่ยังดำเนินการไม่แล้วเสร็จต่อรัฐมนตรีซึ่งแต่งตั้งใหม่จะเข้ารับหน้าที่ต่อ หากไม่มีการส่งมอบ ให้รัฐมนตรีที่จะเข้ารับหน้าที่บันทึกไว้เป็นหลักฐาน ทั้งนี้ ให้เป็นหน้าที่ของสำนักงานรัฐมนตรีที่จะช่วยรัฐมนตรีดำเนินการดังกล่าว

ในกรณีการพ้นจากตำแหน่งของหัวหน้าส่วนราชการ ให้ส่วนราชการถือปฏิบัติตามระเบียบสำนักนายกรัฐมนตรีว่าด้วยการรับส่งงานในหน้าที่ราชการ พ.ศ. 2524 และให้กระทรวงมหาดไทย คณะกรรมการนโยบายรัฐวิสาหกิจ และคณะกรรมการพัฒนาและส่งเสริมองค์การมหาชน นำระเบียบดังกล่าวไปใช้บังคับแก่องค์กรปกครองส่วนท้องถิ่น รัฐวิสาหกิจ และองค์การมหาชน แล้วแต่กรณีโดยอนุโลม

(2) กรณีมีการเสนอเรื่องเพื่อพิจารณาไปยังรัฐมนตรี ให้ส่วนราชการนั้นมีหน้าที่ติดตามเรื่องดังกล่าวภายในระยะเวลาอันสมควร ดังเช่นกรณีนี้ตามมาตรา 25 วรรคเจ็ด แห่งพระราชบัญญัติ  
การอาชีวศึกษา พ.ศ. 2551 บัญญัติให้ดำเนินการให้ได้มาซึ่งนายกสภาสถาบันการอาชีวศึกษาภายในเก้าสิบวันนับแต่วันที่ผู้นั้นพ้นจากตำแหน่ง เมื่อได้มีการเสนอเรื่องต่อรัฐมนตรีเพื่อพิจารณาแต่งตั้งตามขั้นตอนเรียบร้อยแล้ว หากรัฐมนตรีมิได้ดำเนินการให้แล้วเสร็จภายในเก้าสิบวัน ให้ส่วนราชการมีหนังสือเพื่อติดตามทวงถาม กรณีไม่มีการตอบหนังสือทวงถามภายในสิบห้าวันนับแต่วันที่มีหนังสือทวงถาม ให้ส่วนราชการมีหนังสือเพื่อติดตาม  
ทวงถามอีกครั้งหนึ่ง เมื่อไม่ปรากฏว่ามีการดำเนินการใดต่อเรื่องที่ทวงถาม ให้ส่วนราชการทำหนังสือแจ้งไปยังเลขาธิการนายกรัฐมนตรี เพื่อรายงานให้นายกรัฐมนตรีทราบ แต่หากเป็นกรณีการเสนอเรื่องเพื่อพิจารณาไปยังคณะรัฐมนตรี ให้ส่วนราชการทำหนังสือถึงสำนักเลขาธิการคณะรัฐมนตรีเพื่อรายงานต่อคณะรัฐมนตรีต่อไป

/(3) เมื่อได้รับ...

- 2 -

(3) เมื่อได้รับเรื่องจากส่วนราชการแล้ว ให้รัฐมนตรีมีหน้าที่ดำเนินการตามระยะเวลา  
ที่กฎหมายกำหนด ในกรณีที่รัฐมนตรีเห็นว่าเรื่องดังกล่าวมีปัญหาที่เป็นประเด็นเกี่ยวกับข้อกฎหมายหรือ  
ความเหมาะสม ให้รัฐมนตรีทักท้วงไปยังส่วนราชการที่เสนอเรื่อง หากส่วนราชการได้ยืนยันการเสนอเรื่องต่อไป แต่รัฐมนตรีเห็นว่าเป็นกรณีที่มีปัญหาความชอบด้วยกฎหมาย กฎ หรือข้อบังคับ ก็ให้ส่วนราชการส่งเรื่องหารือมายังสำนักงานคณะกรรมการกฤษฎีกาเพื่อวินิจฉัยภายในระยะเวลาที่กฎหมายกำหนดหรือภายในเวลาอันสมควร

กรมส่งเสริมการปกครองท้องถิ่นพิจารณาแล้ว เพื่อให้การปฏิบัติราชการตามหลักการบริหารกิจการบ้านเมืองที่ดีของหน่วยงานเป็นไปด้วยความเรียบร้อย ขอความร่วมมือจังหวัดและองค์กรปกครองส่วนท้องถิ่นดำเนินการตามแนวทางในการปฏิบัติราชการตามหลักการบริหารกิจการบ้านเมืองที่ดีตามข้อเสนอแนะของคณะกรรมการกฤษฎีกา (คณะพิเศษ) ตามข้อ 2 ของมติคณะรัฐมนตรี เมื่อวันที่ 12 ตุลาคม 2564 ดังกล่าว

จึงเรียนมาเพื่อโปรดพิจารณา และแจ้งองค์กรปกครองส่วนท้องถิ่นในพื้นที่ถือเป็นแนวทางปฏิบัติต่อไป

ขอแสดงความนับถือ

(นายประยูร รัตนเสนีย์)

อธิบดีกรมส่งเสริมการปกครองท้องถิ่น

ร.อสถ. ..................................................

ผอ.กพส. ..............................................

ผอ.กง.บด. ...........................................

หน.กง. .................................................

จนท. ....................................................

กองพัฒนาและส่งเสริมการบริหารงานท้องถิ่น

กลุ่มงานส่งเสริมการบริหารกิจการบ้านเมืองที่ดีท้องถิ่น

โทร. 0 2241 9000 ต่อ 2312, 2322 โทรสาร ๐ 2241 6956

ไปรษณีย์อิเล็กทรอนิกส์ saraban@dla.go.th